ยึดที่ ส.ป.ก.นักการเมือง-มาเฟีย
ร.อ.ธรรมนัส พรหมเผ่า รมช.เกษตรและสหกรณ์ เปิดเผยว่า ได้รับข้อมูลการถือครองที่ดินตามสิทธิการเข้าทำประโยชน์ในที่ดิน (ส.ป.ก.4-01) ที่ออกโดยสำนักงานปฏิรูปที่ดินเพื่อเกษตรกร (ส.ป.ก.) ที่นักการเมืองและผู้มีอิทธิพลในท้องถิ่นถือครองประมาณ 2 ล้านไร่ จาก ส.ป.ก.แล้ว แต่อยู่ระหว่างตรวจสอบรายละเอียดก่อนยึดคืน และแจกให้เกษตรกรรายย่อยที่ไร้ที่ดินทำกินเพื่อลดความเหลื่อมล้ำ และทำให้เกษตรกรเข้าถึงที่ดินทำกินตามนโยบายรัฐบาลนอกจากที่ดิน ส.ป.ก.ประมาณ 2 ล้านไร่ที่อยู่ภายใต้การถือครองของนักการเมืองและผู้มีอิทธิพลในท้องถิ่นแล้ว ยังมีที่ดินที่อยู่ระหว่างการดำเนินคดีอีกประมาณ 2 ล้านไร่ ส่วนนี้จะนำมาแจกให้เกษตรกรรายย่อยที่ต้องการที่ดินทำกินเช่นกัน ส่วนการพัฒนาที่ดิน ส.ป.ก. ขณะนี้อยู่ระหว่างดำเนินการเพื่อสร้างสาธารณูปโภคพื้นฐาน น้ำ ไฟเข้าไปยังพื้นที่ เพื่อไม่ให้เป็นปัญหากับเกษตรกรที่ได้รับการจัดสรรที่ดินแล้วทิ้งหรือขายต่อ เพราะไม่มีน้ำ ไฟฟ้าทำการเกษตร สำหรับที่ดินของ น.ส.ปารีณา ไกรคุปต์ ส.ส.ราชบุรี พรรคพลังประชารัฐ ขณะนี้ไม่ใช่หน้าที่ของกระทรวงเกษตรฯ แล้ว เป็นหน้าที่ของเจ้าหน้าที่ตำรวจที่จะดำเนินการต่อไปด้านนายวิณะโรจน์ ทรัพย์ส่งสุข เลขาธิการ ส.ป.ก. กล่าวว่าได้รวบรวมข้อมูลที่ดิน ส.ป.ก.ทั่วประเทศที่มีนักการเมืองและผู้มีอิทธิพลในท้องถิ่นถือครองอยู่เสร็จเรียบร้อยตามที่ ร.อ.ธรรมนัสได้สั่งการให้รวบรวมข้อมูลการถือครองที่ดินที่ไม่ถูกต้องตามระเบียบของ ส.ป.ก.ประมาณ 2 ล้านไร่ เพื่อจะยึดคืนมาแจกให้กับเกษตรกรผู้ที่ไม่มีที่ดินเป็นของตนเอง ภายใน 180 วัน และส่งข้อมูลดังกล่าวให้ ร.อ.ธรรมนัสแล้ว แต่ยอมรับว่าการลงพื้นที่สำรวจและรังวัดพื้นที่อีกครั้งนั้น ยังดำเนินการไม่ได้ เพราะการระบาดของเชื้อไวรัสโควิด-19 จึงไม่สะดวกในการลงพื้นที่ ดังนั้น คงต้องรอให้สถานการณ์คลี่คลายก่อน และต้องรอนโยบายของ ร.อ.ธรรมนัสว่าจะให้ดำเนินการอย่างไรต่อไปผู้สื่อข่าวรายงานว่า กรณีนักการเมืองและผู้มีอิทธิพลในท้องถิ่นที่ถือครองที่ดิน ส.ป.ก.ในลักษณะเดียวกับ น.ส.ปารีณาที่ถือครองที่ดิน ส.ป.ก.และมีการคืนในภายหลังนั้น เบื้องต้นก่อนการสำรวจตามข้อสั่งการของ ร.อ.ธรรมนัส พบมีประมาณ 2 ล้านไร่ แยกเป็นที่ดินที่รังวัดแล้วเสร็จ แต่ยังไม่ปฏิรูปหรือออกเอกสารสิทธิ ส.ป.ก. 4-01 จำนวน 500000 ไร่ และที่ดิน 1.5 ล้านไร่ ที่ยังไม่เข้าระบบ แต่มีการจับจองแล้ว.
ได้รับข้อมูลการถือครองที่ดินตามสิทธิการเข้าทำประโยชน์ในที่ดิน (ส.ป.ก.4-01) ที่ออกโดยสำนักงานปฏิรูปที่ดินเพื่อเกษตรกร (ส.ป.ก.) ที่นักการเมืองและผู้มีอิทธิพลในท้องถิ่นถือครองประมาณ 2 ล้านไร่
ส.ป.ก.4-01,ที่ดิน ส.ป.ก.,สำนักงานปฏิรูปที่ดินเพื่อเกษตรกร,ถือครองที่ดิน,ธรรมนัส พรหมเผ่า,ปารีณา ไกรคุปต์,ข่าววันนี้